Diari Oficial de la Generalitat Valenciana


Sumari del DOGV 475, del 27-11-1986 (1986/807627)

DECRET 130/1986, de 10 de novembre del Consell de la Generalitat Valenciana, pel qual se suspén la vigència del Pla General de València i Comarça en el terme de Burjassot, Àrea proxima al límit amb els termes de Paterna i València, sobre una superfície de 33,77 hectàrees, i es declarada d'urgència la formulació de Normes Complementaries i Subsidiaries de Planejament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1986/11/10/130/dof/vci/html**

### Dades del document

Número de DOGV
:   475

Data del DOGV
:   27-11-1986

Secció del DOGV
:   DISPOSICIONS GENERALS

Número del document
:   1986/807627


Data del document
:   10-11-1986

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Decret 130/1986, de 10 de novembre, del Consell de la Generalitat Valenciana, pel qual es suspén la vigència del Pla General de València i Comarca en el terme de Burjassot, àrea pròxima al límit amb els termes de Paterna i València, sobre una superfície de 33'77 hectàrees, i és declarada d'urgència la formulació de Normes Complementàries i Subsidiàries de Planejament.  
El Pla General de València i Comarca, aprovat per Ordre Ministerial de 30 de juny de 1966, classificava els terrenys objecte d'aquesta suspensió com a sòl urbà, zonificant- lo en diverses àrees qualificades com a zones verdes, nuclis perifèrics i centre comercial, havent de desplegar-se'n les determinacions a través d'un Pla Parcial, d'acord amb l'article 10 de la Llei de Règim del Sòl i Ordenació Urbana, de 12 de maig de 1956, en eixe moment vigent.   
Una vegada constituït l'Organisme Autònom Gerència d'Urbanització, més tard denominat Institut d'Urbanització regulat per Llei de 26 de desembre de 1968, delimità en l'àmbit de la seua competència l'anomenat Polígon de «Accés d'Ademús» entre els termes municipals de Burjassot i Paterna, i procedí a la tramitació del Pla Parcial corresponent, que, després d'una tramitació irregular, obtingué l'aprovació definitiva per Ordre Ministerial de 26 de juny de 1982.   
L'esmentat Pla Parcial és executat i en resulta l'existència d'un polígon residencial amb alteració d'elements essencials del Pla General de 1966, i l'existència d'espais residuals, sobre algun dels quals s'ha construït el cementiri municipal i diversos pavellons universitaris, així com l'existència d'espais lliures que poden ser utilitzats per a cobrir importants necessitats de transcendent interès social, que són més adients amb l'entorn urbanístic i que el Municipi afectat ja recull en els seus Plans Municipals en tramitació.   
La realitat fàctica existent, juntament amb la circumstància de trobar-se en avançada fase de tramitació la Llei de Suspensió del Pla General d'Ordenació Urbana de València i Comarca, i la dissolució de la Corporació Administrativa Gran València, així com el fet que la Corporació de Burjassot recull en el seu Avanç de Pla General Municipal el contingut concret dels projectes, determina la conveniència d'acometre una actuació excepcional, recollida en l'article 51 de la Llei de Règim del Sòl i Ordenació Urbana, com és la suspensió del Pla General en l'àmbit susceptible de nova ordenació i aprofitament que dóne lloc a una situació «ex novo» creada des de la pròpia legalitat i que erradique la normativa inaplicada, i actualment inaplicable, que afecta tot el Pla General i que en aquest punt revesteix una especial rellevància.   
Les circumstàncies concurrents determinen la necessitat de comptar, en el menor termini possible, amb les Normes de caràcter transitori a què fa referència l'article 51 de la Llei de Règim del Sòl i Ordenació Urbana, per la qual cosa de conformitat amb el que preveu l'article 152 del Reglament de Planejament aprovat per Reial Decret 2159/1978, de 23 de juny, s'escau la declaració d'urgència, informada favorablement per l'Organ Consultiu Superior de Planejament i Urbanisme el 30 d'octubre de 1986.   
En atenció d'aquests motius, a proposta del Conseller d'Obres Públiques, Urbanisme i Transports, oït l'Organ Consultiu Superior de Planejament i Urbanisme i amb la deliberació prèvia del Consell de la Generalitat Valenciana en la reunió del dia 10 de novembre de 1986,   
DECRETE:   
Article primer  
Se suspén la vigència del Pla General d'Ordenació de València i Comarca en el terme de Burjassot, àrea pròxima al límit amb els termes de Paterna i València, sobre una superfície de 33,77 hectàrees.   
Article segon  
Es declarada d'urgència la formulació de les Normes Complementàries i Subsidiàries de caràcter transitori, previstes en l'article 51 de la Llei sobre Règim del Sòl i Ordenació Urbana en aquest àmbit, de conformitat amb el que disposa l'article 152 del Reglament de Planejament de 23 de juny de 1978.   
DISPOSICIONS FINALS  
Primera  
Es autoritzat el Conseller d'Obres Públiques, Urbanisme i Transports, per a dictar totes les mesures que es consideren necessàries per al desplegament i l'aplicació d'aquest Decret.   
Segona  
Aquest Decret entrarà en vigor el mateix dia de la publicació en el Diari Oficial de la Generalitat Valenciana.   
València, 10 de novembre de 1986.   
El President de la Generalitat,  
JOAN LERMA I BLASCO  
El Conseller d'Obres Públiques, Urbanisme i Transports,   
RAFAEL BLASCO I CASTANY


Còpia Permalink ELI